मानव भूगोल
मानव भूगोल () भूगोल के दू गो प्रमुख शाखा में से एक ह, दुसरही भौतिक भूगोल हवे। ई भूगोल के अइसन शाखा हवे जे मानव समुदाय, संस्कृति, अर्थब्यवस्था, आ पर्यावरण अउरी इनहन के आपसी क्रिया-प्रतिक्रिया के बीच के स्थानिक संबंध सभ के अध्ययन करे ले, अइसन अध्ययन सभ के उदाहरण स्कूल सभ में पढ़ावल जालें; जइसे कि - शहरी बिस्तार, शहरी पुनर्विकास वगैरह। ई सामाजिक इंटरैक्शन सभ आ पर्यावरण के बीचा के एक दुसरे पर स्थानिक अंतर-निर्भरता के बिश्लेषण गुणात्मक आ मात्रात्मक बिधि के जरिये करे ला।

1945 से ले के अबतक ले मानव भूगोल में पाँच गो मुख्य उपशाखा भा बिभाजन सामिल बाड़ें। पहिला चार गो – आर्थिक, सामाजिक, सांस्कृतिक आ राजनीतिक – समकालीन जिनगी के मुख्य क्षेत्र आ सामाजिक बिज्ञान के बिसय सभ से जुड़ल बाने जिनहन के संघे भूगोलवेत्ता लोग इंटरैक्ट करे ला (मने कि, अर्थशास्त्र, समाज बिज्ञान, मानव बिज्ञान, अउरी राजनीति बिज्ञान आ अंतर्राष्ट्रीय संबंध); पाँचवीं उपशाखा ऐतिहासिक भूगोल बाटे।

जर्मन भूगोलवेत्ता फ्रेड्रिक रेटजेल के मानव भूगोल के जनक (पिता) मानल जाला जे परसिद्ध किताब एंथ्रोपोज्याग्रफी लिखलें। इनके अमेरिकी शिष्या ई सी सेम्पुल इनके बिचारन के आगे बढ़वली आ अमेरिका में पापुलर बनवली। फ्रांस में मानव भूगोल के संस्थापक विडाल डि ला ब्लाश रहलें। अमेरिका में कार्ल ओ. सॉवर परसिद्ध सांस्कृतिक भूगोलवेत्ता रहलें।

इहो देखल जाय
 भूगोल
 भौतिक भूगोल

संदर्भ

 
भूगोल के शाखा